

בס"ד, כ"ה בטבת התשע"ט

מילים מתנועעות ברוח[footnoteRef:0] [0:  השיח על שפה ותרגום, חשיבותו מרובה.
נפתח את הלימוד באנקדוטה מרשימה, מחוייכת ולא ממש אמינה בעיני, על הסיפור היהודי על ראשית הנצרות בספר שצונזר ששמו 'סיפור תליית ישו'. תורף הדברים שיוחנן פאולוס ופטרוס, נשלחו ע"י חכמי ירושלים למחנה המתנצרים כדי לעצור את 'מגיפת ההתנצרות' שנתפסה ככת קיצונית ומאיימת. הם חדרו למחנה המתנצרים כסוס טרויאני, בשליחות כחמי ירושלים, לבשר בשם ישו שצריך לבטל את מצוות התורה, מסר שכלל לא היה נכון. הרעיון היה שע"י הקצנת המסר, יירתעו המהססים ויחזרו לחיק החכמים. ואחרים 'יגלשו' החוצה ויהיו נוצרים גויים.
הנקודה השנייה: התבוננות בפרשנות הרב שג"ר לתורה י"ט של ר' נחמן על לשון הקודש שבו נברא העולם, ועל שפת חכמי אוה"ע שמעוררת תבערת ניאוף! נדבר על 'רוח של שפה', דיון שנשען על אינטואיציות עמוקות מאד. ננסה לפענח התבטאות של הראי"ה קוק 'לשון הקודש אם שיש בעצמותה מעלה וקדושה, מכל מקום עיקר הקדושה המתגלה היא תלויה בתוכן העניין, שהרי דברים של חול מותר לאומרם בלשון הקודש גם במקום שדברי תורה אסורים שם, אלא שיש חיבה גלויה ללשון הקודש בישראל מפני שהיא שפתנו הלאומית... האהבה הלאומית מתגלה בישראל בלשון הקודש... החיבה הלאומית מתגלה על ידי התגלות השפה והסגנון הלאומי...' (עין אי"ה, שבת א, ירושלים תשנ"ה, עמ' 31).
מכאן ניגע בחטא התרגום שמתיימר למשמעות. עיקר נשגבותו של לשון הקודש נובע מעצם היותו, כשפה שמטרימה את התודעה ואת המשמעות. אדם קורא פסוק בתנ"ך בלשון הקודש וחש ש'זה זה'. לכול עם יש טקסטים קאנוניים שערכם בעתיקותם כמכונני ומעצבי זהות.
בהקשר הזה נתבונן ב'שלוש הנשים' שמסמלות אצל ר' נחמן את היחס שבין שפה לתרגום, ואת מקומו של הצדיק בהקשר הזה, שיכול לתרגם בלי לפגום, ולהפוך 'שפה קדושה' ל 'שפה אנושית חולית': יכולתו של הצדיק לדבר בשפת הקודש היא בעצם יכולתו לחולל דיבור אלוקי, דיבור הבורא עולמות; יכולתו לתרגם דיבור זה היא למעשה יכולת להיות מודע למקומות הנמוכים, למקומות של החולין, ולהביא אליהם את הנוכחות האלוקית. 
הנקודה השלישית תעסוק בחלום כתרגום ובדמותו של יוסף מפענח החלומות בתיאור של ר' נחמן.
הנקודה הרביעית  התבוננות במכתב המפורסם שכתב גרשום שולם לפרנץ רוזנצווייג בטבת תרפ"ז 1927 על הניגוד שבין חילון העם לבין החייאתה של השפה העברית  זה דיון שמתעורר עכשיו על רקע מגמות באוניברסיטאות ללמד קורסים לתארים מתקדמים, באנגלית ולא בעברית.] 

מפגש 12 עם חבורת 'בתורתו יהגה'

רשימות התחלתיות מיומן שלי לקראת הלימוד על שפה ותרגום
נפתח במדרש על ח' בטבת שנקבע כתענית במגילת תענית בתרא ונפסק להלכה בשו"ע – יום שבו תורגמה התורה ליוונית והיה קשה כיום שחטאו בעגל.
אח"כ נלמד על ט' בטבת שנקבע כתענית בלא טעם לא נודע איזו היא הצרה שאירע בו. 
בהקשר הזה המסורת הפנטסטית והלא תיאמן (ולא נשמעת לי אמינה) על ט' בטבת
יש שכתבו שעל מות עזרא ויש שצירפו מות נחמיה ויש שכתבו שהוא יום לידת ישו ועוד.
ישנה מסורת חבויה שרש"י הכיר, על הסיפור היהודי על ראשית הנצרות שמופיע בספר 'סיפור תליית ישו'. מוזכר ברש"י מצונזר בע"י ישן בבלי ע"ז דף י.
שם עולה שיוחנן פאולוס ופטרוס היו צדיקים, ונשלחו בשליחות חכמי ירושלים כנראה הפרושים למחנה המתנצרים לבשר בשם ישו על ביטול המצוות. כשכוונתם הייתה להקצין את הסטייה כדי להרתיע וליצור חיץ בין נוצרים יהודים שישובו, לבין אלה שיהיו נוצרים גויים מחוץ למחנה.
קונספירציה אמרנו?
סוס טרויאני אמרנו?
לפי המסורת הזו, ט' בטבת הוא יארצייט של שמעון התרסי-פטרוס (שמעון הקלפוס או הקלפס הוא שמעון כייפא) שיש טוענים שחיבר את נשמת כול חי.
בלינק הבא מובאים עיקרי הדברים http://www.shoresh.org.il/spages/articles/article1943.htm
העיקר המופלא לפי המסורת הזו, שהשילוש הצדיקי נשלח ע"י חכמי ירושלים לשנות את השפה מלשון הקודש ללטינית. ובסדר האותיות הלטיניות, שיקעו את השקר הנוצרי.
לפני כ 250 שנה יצאה בהולנד כנראה בידי תנועה נוצרית אנארכיסטית אופוזיציונית, מהדורה של סיפור תליית ישו, ושם תמונת ה  abc באותיות עבריות שהצירוף שלהם הוא כך:
אב ab צד cd עייף ef חי כאל ghikl אם אין mn אפיקורס opqrs טעו tu וכן הלאה על זה הדרך😂
עכ"פ אני חושב שלהציג את הקרב בין נצרות ליהדות כמאבק על לשון הקודש זה מאיר עיניים ומזמין.

מכאן תיאור התורה כשפה אצל הרב שג"ר בבתורתו יהגה ועוד
מכאן הנהרות שלו על התרגום למשל בתורה יט בליקו"מ
מכאן הויכוח בין רוזנצווייג שטען ב'נהריים' שאין לשפה קדושה', לבין גרשום שולם  שיצא נגדו במכתב המפורסם לפני 91 שנה בטבת תרפ"ז דצמבר 1926
*
[bookmark: _gjdgxs]ח' בטבת – תרגום התורה ליוונית
מסכתות קטנות מסכת סופרים פרק א הלכה ז
אין כותבין לא עברית, ולא ארמית, ולא מדית, ולא יוונית, כתב בכל לשונות, בכל כתבים, לא יקרא בה, עד שתהא כתובה אשורית. 
מעשה בחמשה זקנים שכתבו לתלמי המלך את התורה יוונית, והיה אותו היום קשה לישראל כיום שנעשה בו העגל, שלא הייתה התורה יכולה להתרגם כל צרכה. שוב מעשה בתלמי המלך, שכינס שבעים ושנים זקנים, והושיבם בשבעים ושנים בתים, ולא גלה להם על מה כינסם, נכנס אחר כל אחד ואחד מהם, אמר להם, כתבו לי תורת משה רבכם, נתן המקום עצה בלב כל אחד ואחד, והסכימה דעתן לדעת אחת, וכתבו לו תורה בפני עצמה, ושלשה עשר דבר שינו בה...

שולחן ערוך אורח חיים הלכות תענית סימן תקפ
סעיף א
אלו הימים שאירעו בהם צרות לאבותינו (א) וראוי להתענות (ב) בהם; ואף על פי שמקצתם בראש חדש, יש מי שאומר שיתענו בו ((ג) וטוב שלא להשלים בראש חדש). 
סעיף ב
...בשמונה בטבת נכתבה התורה יונית בימי תלמי המלך והיה חשך בעולם שלשה ימים; <א> 
מגילת תענית היא חיבור קצר בשפה הארמית שחובר בסוף ימי בית שני. היא מונה כ-36 ימים שבהם אירעו לעם ישראל מאורעות משמחים, ולכן אין להתענות בהם, לפניהם ולאחריהם[1], ובחלקם נאסר אפילו להספיד את המת. המאורעות המשמחים שהמגילה עוסקת בהם משתרעים על-פני כ-500 שנה - מתקופת עזרא ונחמיה, במאה ה-5 לפני הספירה, ועד לביטול גזירותיו של הקיסר קליגולה, סמוך לחורבן בית שני. על רבים מהמאורעות הללו אין מידע היסטורי נאות.
התלמוד הבבלי[2] מציין מחלוקת האם איסורי מגילת תענית בטלו אחרי חורבן בית המקדש או שהם עדיין בתוקף. להלכה נפסק שמגילת תענית בטלה.
מגילת תענית נחשבת למקור החז"לי הקדום ביותר המצוי בכתב.[3] כתיבתו מתוארכת לשנת 66 לספירת הנוצרים - תחילתו של מרד החורבן וגניזתו זמן קצר לאחר חורבן בית המקדש השני בשנת 70 לספירת הנוצרים. 
בנוגע לזהותו של כותב המגילה חלוקות הדעות: מקור תנאי המצוטט בתלמוד הבבלי (שבת דף י"ג ע"ב) מייחס את כתיבתה לחנניה בן חזקיה.
מסורת מימי הגאונים מייחסת את כתיבתה לזקני בית הלל ובית שמאי, כשבאו לבקר את חנניה החולה.
מקורות אחרים מייחסים את כתיבתה לבנו של חנניה בן חזקיה, רבי אלעזר בן חנניה.
בימי השמחה שבמגילה נכללים חנוכה, פורים, שלא בוטלו, ט"ו באב ועוד. גם ג' בתשרי וי"ג באדר נכללים במגילת תענית כימי שמחה, ורק מאוחר יותר נקבעו כימי תענית (צום גדליה ותענית אסתר, בהתאמה), כנהוג בימינו.
איסורי התענית של מגילת תענית נשמרו עד סוף תקופת התנאים, ובמאה ה-3 חדלו לנהוג לפיה. איסורי התענית הנוהגים עד ימינו הם אלה העוסקים בחנוכה, בפורים ובראש חודש.
מגילת תענית בתרא
מגילה זו אין לה קשר למגילת תענית החשמונאית ; הצד השווה שבשתיהן הוא דמיון חיצוני , לעומת ימי שמחה , שאין מתענים בהם , באים כאן ימי אבל לאומי , שמתענים בהם . 

פולמוס על ט' בטבת – המאבק עם הנצרות
ובט' בו (יג) ו לא נודע איזו היא הצרה שאירע בו

תלמוד בבלי מסכת עבודה זרה דף י עמוד א
ויום גינוסיא של מלכיהם וכו'. מאי ויום גינוסיא של מלכיהם? אמר רב יהודה: יום שמעמידין בו עובדי כוכבים את מלכם. והתניא: יום גינוסיא ויום שמעמידין בו את מלכם! לא קשיא: הא דידיה, הא דבריה. ומי מוקמי מלכא בר מלכא? והתני רב יוסף: הנה קטן נתתיך בגוים - שאין מושיבין מלך בן מלך, בזוי אתה מאד - שאין להן לא כתב ולא לשון! אלא מאי יום גינוסיא? יום הלידה...
רש"י מסכת עבודה זרה דף י עמוד א
כתב ולשון - של רומיים מאומה אחרת באה להן אחרים תקנו להן כל ספריהם.
ד"ה כתב ולשון ברש"י שבעין יעקב הראשון, אחרים תיקנו להם כול ספרי טעותם. יוחנן פאולוס פטרוס, והם יהודים היו. לשון הוא גראמטיקה, הוא הלשון שמדברים בו הגלחים,  הם שינו ועקמו [ועמקו] הלשון, ועשו להם הבל לחושבם בפני עצמם ולסלקם מעל ישראל, ולא שכפרו, כי לטובתן של ישראל נתכוונו, אלא מפני שראו ישראל בצער ובדוחק מתרמיתי ישו, עשו עצמם כאילו הם עימו בקדישות, וציוו עליהם הכול, כמפורש בסיפור תליית ישו..

הגהות ר"ב פרנקל תאומים שו"ע או"ח תקפ
נ"ב מצאתי בכתב"י שבטית בטבת נפטר שמעון הקלפוס, שהושיע את ישראל בצרה גדולה בזמן הפריצים, נקבע יום מיתתו  לתענית עולם בירושלים.
מגן אברהם ס"ק ז: ובסליחות שלנו איתא שמת עזרא הסופר...

הרב שג"ר על לשון הקודש, לשון העכו"ם, התרגום
שיעורים על ליקוטי מוהר"ן ח"א תורה י"ט עמ' 220
ג. לשון הקודש
'...כִּי גֹּדֶל יְקַר הָעֵרֶךְ שֶׁל לְשׁוֹן הַקֹּדֶשׁ שֶׁבּוֹ נִבְרָא הָעוֹלָם כְּמַאֲמַר חֲזַ"ל: '"לְזֹאת יִקָּרֵא אִשָּׁה כִּי מֵאִישׁ לֻקֳחָה זֹּאת" לָשׁוֹן נוֹפֵל עַל לָשׁוֹן, מִכָּאן שֶׁנִּבְרָא הָעוֹלָם בִּלְשׁוֹן הַקּדֶשׁ' (בראשית רבה, יח) וְזֶה בְּחִינַת חַוָּה בְּחִינַת: 'וְלַיְלָה לְלַיְלָה יְחַוֶּה' (תהלים יט). הַיְנוּ בְּחִינַת הַדִּבּוּר שֶׁל לְשׁוֹן הַקֹּדֶשׁ שֶׁבּוֹ נִבְרָא הָעוֹלָם...'
וְעַל יְדֵי לְשׁוֹן הַקֹּדֶשׁ רוֹמְמָנוּ מִכָּל הַלְּשׁוֹנוֹת שֶׁכָּל הַלְּשׁוֹנוֹת הָעַמִּים נוֹפְלִים עַל יְדֵי לְשׁוֹן הַקֹּדֶשׁ הַיְנוּ שֶׁהָרַע שֶׁיֵּשׁ לְהַלָּשׁוֹן שֶׁל הָאֻמָּה אֲחִיזָה בּוֹ, נִתְבַּטֵּל וְנוֹפֵל עַל יְדֵי לְשׁוֹן הַקּדֶשׁ.
מעיסוק בראיית פני הצדיק עובר רבי נחמן לדיון בנושאי שפה ותרגום ומתמודד עם השאלה מהו ההבדל בין לשון הקודש לבין שאר השפות? כדי להבין את תשובתו נקדים ונאמר ששפה ולשון אינם צירוף מקרי של סימנים. השפה אינה מערכת שרירותית של סימנים המצביעים על אוסף האובייקטים המהווה את העולם, אלא להפך: העולם נברא על ידי שפה המחוללת את המציאות. המילים יוצרות את האור, את המובנות של מה שקיים בעולם, כפי שאמרו פילוסופים שונים. המהר"ל, למשל, בניגוד לראשונים, מסביר ששפה אינה עניין הסכמי, אלא צמיחה אורגנית מרוח האומה. צורת הדיבור, ההתנסחות, המילים ואפילו האותיות – אינם תופעה מלאכותית כי אם ביטוי של הרוח הייחודית של האומה, רוח שבניסוחו של המהר"ל מכונה 'צורת האומה'. אם ננסח את טענת המהר"ל בשפה עכשווית יותר, נאמר כי שפתו של אדם אינה מנותקת מההקשר שבו היא מתעצבת, וממילא תודעתו מושפעת מעולם מושגים היוצר לו את עולמו הערכי ותפיסת עולמו, ולא להפך. 
סופרים או משוררים העוסקים בשפה יאשרו את נכונות ההנחה הזאת. אי אפשר לנתק בין סימני השפה לבין התוכן המובע בה. מלאכת כתיבת שיר דומה לפיסול – כשם שעל הפָּסל להתייחס לחומר הגלם המונח לפניו, כך החומר של המשורר הן המילים, ויש להן חיוניות משל עצמן שבה הוא אמור להתחשב...שפה היא מעבר לכך, היא כמו יצירה מוזיקלית, שיש בה גם משהו שמעבר לתווים, המשקף את הדבר עצמו, את הרוח הפנימית של היצירה. דוגמא נוספת היא שפת האידיש שבה ישנם מונחים ייחודים לתיאור מאכלים, שאינם רק כינויים למאכלים אלו אלא גם מבטאים היטב את עניינם ומהותם. אוכלים מרק עם קניידלך; מי שאוכל כופתאות אינו טועם את אותו הטעם. השפה היא חלק מרוח העניין, ולא רק מתארת חפצים; בין מילותיה טמונה רוח השפה, המעצבת את העניין מבפנים, ומי שאינו שייך לשפה המסוימת, אין לו מה שאותה שפה בוראת. 

ביטוי לרעיון זה ניתן לראות בטיעונו של רבי שניאור זלמן האדמו"ר הזקן בספר התניא, שהמילה מוציאה את העצם מהאין ליש. ניתן לאשר אמירה זו בעזרת תרגיל מדיטטיבי שימחיש אותה: ננסה להסתכל על עצם כלשהו ולא לומר שום דבר אודותיו, גם לא במחשבה, ננסה לרוקן כל דימוי שיש לנו כלפיו. לפתע, העולם הופך להיות מוזר ושקוף, שקיפות מפחידה הנובעת מכך שהוא מאבד את מובנותו המוכרת והידועה לנו. השפה היא הנותנת לטבע את מובנותו...
רבי נחמן מקשר בין הלשון לבין טומאה וטהרה. הוא אינו אומר בתורה זו שבלשון העכו"ם אין מונחים לקדושה; טענתו היא שברוח הנושבת מהם – בהוויית השפה – יש טומאה. אפשר לעצב את השפה באמצעות כל מיני מושגים, כגון באמצעות אווירה של חירות או לחלופין באמצעות אווירה של עול ומחויבות. טענתו של רבי נחמן היא ששפת עכו"ם רוויה במיניות שלילית, לעומת העברית שהיא לשון הקודש, ומחוללת אווירה של טהרה גם בשעה שהיא עוסקת בנושאים הנראים כחומריים, כפי שהוא כותב: 'וְהָרָע הַכּוֹלֵל שֶׁכָּל הָרָעוֹת שֶׁל שִׁבְעִים לָשׁוֹן כְּלוּלִין בּוֹ דְּהַיְנוּ תַּבְעֵרַת הַמְּדוּרָה שֶׁל תַּאֲוָות נִיאוּף שֶׁכָּל הַשִּׁבְעִים לָשׁוֹן מְשֻׁקָּעִין וּכְלוּלִין בּוֹ...'.
לכאורה, דבריו של רבי נחמן נראים מקבילים לדברי הרמב"ם על ייחודה של לשון הקודש: לטענתו השפה העברית נקראת לשון הקודש מפני שאין באוצר מילותיה שמות לאברי הרבייה.[footnoteRef:1] אולם נראה לי כי אצל הרמב"ם הטיעון הזה הוא חיצוני ולא מהותי, והוא מבוסס מבחינה טכנית על הטרמינולוגיה של לשון הקודש, בעוד שלהבנתו של רבי נחמן השוני אינו טרמינולוגי אלא נעוץ בכך שלשון הקודש משקפת את הקדושה מצד עצמה בשל האווירה הטמונה בה, הרוח המנשבת בין מילותיה, ולא בשל אוצר המילים הטכני שלה. במקביל, שאר השפות שהן שפות עכו"ם מזוהות עם 'הרע הכולל' מצד הרוח הטמונה בהן ולא מצד המינוחים הספציפיים שלהן.  [1:  ראו דבריו הבאים: 'ולי גם כן טענה וסיבה בקריאת לשוננו זה לשון הקודש, ולא תחשוב שהוא הפלגה... אבל הוא אמת, מפני שזה לשון הקודש, לא הונח בו שם כלל לכלי המשגל, לא מן האנשים ולא מן הנשים ולא לגוף המעשה המביא להולדה ולא לזרע ולא ליציאה. אלא הדברים כולם לא הונח להם שם ראשון כלל בלשון העברי, אלא ידברו בהם בשמות מושאלים וברמיזות... שאלו הדברים אין ראוי לזוכרם שיושם להם שמות, אבל הם עניינים שצריך לשתוק מהם וכשיביא הצורך לזכרם יעשה לו תחבולה בכינויים ממלות אחרות... מכנים אותו יבעל או ישכב או יקח או יגלה ערוה לא זולת זה...' (מורה נבוכים [תרגום הרב י' קאפח], ירושלים תשנ"ד, חלק ג, פרק ח). ] 

...יתכן שרבי נחמן מתאר את מקומה של לשון הקודש בעולם על פי התודעה הסובייקטיבית שלו, המבוססת על שונות השפה העברית, שבזמנו לא הייתה שפה מדוברת יומיומית, אלא שפה לתפילה וללימוד תורה בלבד. העברית של רבי נחמן הייתה שפת הסידור, וזה היה ההקשר שלו להצגת העברית כשפת הקודש, כזו שהרוח הטמונה בה היא של קדושה ורוחניות. כיום, לעומת זאת, יש עברית מודרנית, שלפחות עבורנו היא שפת יומיום שגרתית ומחולנת. אכן, כשאליעזר בן יהודה חידש, בזמנו, את השפה העברית והרחיב את האפשרות להשתמש בה כשפת דיבור יומיומית, התעצמה ההתנגדות החרדית למפעלו ולהקשר הציוני שלו. ההתנגדות נבעה מתפיסת השפה העברית כלשון הקודש, שככזאת אי אפשר לקנות בה בשוק ולהשתמש בה לענייני חולין סתמיים...[footnoteRef:2]  [2:  ניסיון להתמודד עם השתנות השפה העברית מלשון קודש לשפה יומיומית ראו לדוגמא בדבריו הבאים של הראי"ה קוק: 'לשון הקודש אם שיש בעצמותה מעלה וקדושה, מכל מקום עיקר הקדושה המתגלה היא תלויה בתוכן העניין, שהרי דברים של חול מותר לאומרם בלשון הקודש גם במקום שדברי תורה אסורים שם, אלא שיש חיבה גלויה ללשון הקודש בישראל מפני שהיא שפתנו הלאומית... האהבה הלאומית מתגלה בישראל בלשון הקודש... החיבה הלאומית מתגלה על ידי התגלות השפה והסגנון הלאומי...' (עין אי"ה, שבת א, ירושלים תשנ"ה, עמ' 31).] 

נסכם את דברינו עד כה: רבי נחמן מתאר את השונות בין השפות, ומנמק את הסיבה לכך שהשפה העברית נקראת לשון הקודש בכך שהיא שפת הבריאה שטמונה בה רוח קדוּשה היוצרת את סגנונה ואת צורת התנסחותה. עיקרון זה משמעותי להבנת המשך דבריו בתורה זו, שבמהלכם הוא תולה את נקודת האיזון של הצדיק, 'המתקלא' שהוזכרה לעיל – יכולת הצדיק להעצים את נקודת הטוב בקרב האדם הרואה אותו – בכך שדיבורו בפני חסידיו הוא בלשון הקודש. דברי תורה הנאמרים בשפה העברית, שפת הקודש, יוצרים הוויה ולא רק מסמנים אותה. עם זאת, רבי נחמן מדגיש גם את יכולתו של הצדיק לתרגם את דבריו ללשון אחרת: יכולתו של הצדיק לדבר בשפת הקודש היא בעצם יכולתו לחולל דיבור אלוקי, דיבור הבורא עולמות; יכולתו לתרגם דיבור זה היא למעשה יכולת להיות מודע למקומות הנמוכים, למקומות של החולין, ולהביא אליהם את הנוכחות האלוקית. 

ד. כוחו של תרגום
וְדַע, שֶׁאֵשֶׁת כְּסִילוּת הַזֹּאת שֶׁהוּא כְּלָלוּת הָרָע שֶׁל שִׁבְעִים לָשׁוֹן, אִי אֶפְשָׁר לָהֶם לִינֹק מֵאִשָּׁה חֲכָמָה מִלְּשׁוֹן הַקֹּדֶשׁ הַנַּ"ל אֶלָּא עַל יְדֵי בְּחִינַת 'עֵץ הַדַּעַת טוֹב וָרָע' (בראשית ב) שֶׁעַל יָדוֹ הוּא מְפַתֶּה אֶת הַלְּשׁוֹן הַקֹּדֶשׁ וּמֵטִיל בָּהּ זֻהֲמָא. וְעֵץ הַדַּעַת טוֹב וָרָע זֶה לְשׁוֹן תַּרְגּוּם, שֶׁהוּא אֶמְצָעִי בֵּין לְשׁוֹן הַקֹּדֶשׁ וּבֵין לָשׁוֹן שֶׁל שִׁבְעִין עֲמָמִין, לְשׁוֹן תַּרְגּוּם הוּא בְּחִינַת 'אִשָּׁה מַשְׂכָּלֶת' (משלי יט) בְּחִינַת 'מַשְׂכִּיל עַל יְדֵי תֻּרְגְּמָן' (פסחים קיז)...
בהמשך דבריו בתורה זו, לאחר תיאור השוני בין השפה העברית, לשון הקודש, המזוהה עם 'אשה חכמה', לבין שבעים הלשונות המכונים 'אשת כסילות', מתאר רבי נחמן את הממוצע והוא התרגום. לדבריו יש בתרגום ממד של טוב וממד של רע, שהרי הוא המאפשר, מחד, את התגברות הרע, ומאידך את תהליך התיקון. היכולת לבטא רעיונות של שפת הקודש בשפת תרגום מביאה, בסופו של דבר, להשלמתם. אנסה להבהיר את פוטנציאל התיקון של התרגום וגם את השוואת התרגום לבחינת 'אשה משכלת'. לשון הקודש בטהרתה היא השפה הדתית שבה אנו לומדים את התורה. לדוגמא כאשר אתה לומד את תורת חסידות חב"ד בלשון חב"ד, או את תורת ברסלב בשפת ברסלב, או אפילו גמרא בשפת הגמרא, וקבלה בלשון המקובלים, הרי הנך ספון בלשון הקודש כהווייתה. אולם לפי רבי נחמן הצדיק האמתי נבחן דווקא ביכולת התרגום שלו. התרגום בהקשר זה משמעותו לימוד ברסלב, או גמרא, בשפה 'חילונית'. 
ללשון התרגום תפקיד כפול: מצד אחד היא מפְרה את לשון הקודש ומצד שני היא מחלנת אותה. לדוגמא, הסברת מושגים של אמונה בשפה חילונית, מסייעת לצייר אותם במתכונת ממשית ומשכנעת, מפני ששימוש במונחים של חול מסייע לתפוס את האור האלוקי כמהות אובייקטיבית בעולם. בעולמנו, דווקא התרגום של לשון הקודש ללשון החול מקנה אמינות לרעיונות של הקודש. 
רעיון זה יכול להתבאר בעזרת השוואה למפעלו של הראי"ה קוק; בעיני זו דוגמא טובה למהלך התרגום שתיארתי. הרב רצה לחלץ את התורה מהחוקיות האימננטית המשייכת אותה לחברה מסוימת, מתוך שאיפה להביאה למרחב של אובייקטיביות, המקנה לאמונה את האקטואליות שלה. נראה לי שלכך התכוון הרב קוק בדברו על 'תורת ארץ ישראל' ועל גילוי תורת הנסתר כמה שיחדש את החיים הדתיים. מגמתו הייתה לא להשאיר את הקודש במעגל סגור, אלא להעניק ללשון הקודש את הפתיחות, את המרחב, ואת המגע עם המציאות באמצעות תרגומה ללשון חולין, הלשון ההגותית של דורו. ניתן לומר כי בעזרת תרגום זה משיג הרב קוק שני דברים: ראשית, הוא מרחיב ומעמיק את התורה עצמה, כפי שהסברנו; ושנית, הוא מאפשר לאנשים העומדים מחוץ לעולם הקדושה (ואולי גם אנו בציונות הדתית נמצאים במקום שכזה) אפשרות לינוק ממנה.[footnoteRef:3] כפי שבסיפורו של רבי נחמן על ה'הינדיק' המתאר את בן המלך שחשב שהוא תרנגול הודו, ודרך הריפוי שלו הייתה ללמדו שגם תרנגול הודו יכול להתנהג כאדם, כך בעבור מי שמצוי בעולם של חול, יש להוריד את התורה לעולמו ולא לנסות 'להוציאו מתחת השולחן'.[footnoteRef:4]  [3:  ראו לדוגמא שמונה קבצים, ירושלים תשנ"ט, ג, קובץ ו, פסקה כג, עמ' יא; שם, קובץ ז, פסקה סב, עמ' קנד; בנוסף ראו א, קובץ א, פסקה רכז, שם, עמ' פז. התייחסות ביקורתית של הרב קוק לתרגום (ואזכור הגימטריא לתרדמה) ראו בדבריו הבאים: 'רזים צריכים להיות מוסברים ומובנים על ידי רזים דווקא, ולא על ידי דברים גלויים. וזוהי השיטה הטבעית של גילויי האמתיות שהיא נעלה באין ערוך משיטת התרגום, שהוא בגימטריא תרדמה...' (אורות הקודש, ירושלים תשמ"ה, א, עמ' קח). נראה שבהבנתו של רבי נחמן התרדמה אינה רק בעיה אלא טמון בה יתרון, וראו דוגמא נוספת לכך בשיעור על תורה לה בכרך ב. ]  [4:  המשל מההינדיק, מובא בספרו של רבי אברהם חזן, כוכבי אור, ירושלים תשל"ב, עמ' רכז–רכח. מעשה זה מבטא גם את הרעיון כי האתגר שלנו כיום הוא לקיים תורה ומצוות גם מתוך ההקשר החילוני, ואכמ"ל.] 

אפשר להדגים זאת ביתר חריפות בעזרת פן מסוים במלאכת התרגום של הרב קוק, והוא יחס תורתו אל הקבלה. הרב צבי יהודה קוק, בנו של הרב, דן עם הרב יעקב משה חרל"פ, תלמידו המובהק (דיון שהתקיים כאשר הראי"ה עצמו עדיין היה בין החיים), בשאלה אם צריך לדבר את הרזים (תורת הקבלה) בשפת הרזים, או שמא לעשות מה שבעצם עשה הרב קוק בכתביו, דהיינו לתרגם אותם לשפה בהירה ופשוטה שהממד הקבלי בה אינו גלוי כי אם נסתר.[footnoteRef:5] כתיבתו של הרב קוק רוויה במינוחים קבליים ובספריו משוקעים מושגים רבים שמקורם בתורת הקבלה, אבל במקומות רבים הוא תרגם את השפה הקבלית לרעיונות שגם אנשים שאינם מצויים בתורת הקבלה יכולים להבין. לפי הבנתי את דברי רבי נחמן, זוהי למעשה מלאכת התרגום. ואכן, לעיתים קרובות אנו רואים שכדי שתורת הקבלה תקבל את העושר, העומק, המעוף וההשראה שלה, היא זקוקה ללשון התרגום. מובן שהמפעל של הרב קוק יכול להדגים את הבעייתיות שבמהלך זה, כיוון שהתרגום עלול לחלן את עולם הקודש ולהשאירו בעולם של חול. [5:  אצטט חלק ממכתבו של הרב צבי יהודה לרב חרל"פ: '...ועל דרך גילוי סתרי תורה, שכתב מזה בדבריו לכ"ק אאמו"ר שליט"א, כפי ששמעתי מתוך דברי כאאמו"ר גאון עוזנו שליט"א איננו מסכים לגמרי לדבריו בזה. אני הקטן לדידי אומר לכבוד תורתו, מחמל נפשי שליט"א: בהסברה פופולרית נרחבת לבני הדור בוודאי אין להשאיר את כל השמות והכינויים המיוחדים ללשון הסתרים כמו שהם, וללכת בעקבותיהם בדרך עבודת הסברת הרעיונות הכללית – כמו שהם. וגם בהסברה נרחבת זו נבלעים אגב אורחא באורי השמות וכינויים, למען דעת גודל ערך ספרי הסתרים וחכמי קודש וסתר. כן הוא בכמה מקומות בדברי כאאמו"ר שליט"א. וכן מצאתי גם בכמה מקומות בדברי הסופר בר טוביה. בהפך, לאנשי הסגולה השקועים ועסוקים בחכמה המופשטת בהיגיון דעת אלוקים, אע"פ שגם להם צריכה ההסברה הרחבה והעמוקה עם הבירור השכלי ורוממות הרוח הפנימי, ראוי ונכון בעיקר ללמוד – אחרי היכנסם לטרקלין – דווקא באותם הלשונות והסגנונות והמילות המקובלים, אשר הם יישארו בצביונם תמיד לעולם, בעושר יפי רוח הקדושה הפנימית הגנוזה בהם...' (צמח צבי - איגרות מאת הרב ר' צבי יהודה הכהן קוק זצ"ל, ירושלים, תשנ"א, עמ' לב).] 

אכן ניתן לראות את מלאכת התרגום בנקל בעמדתו של רבי נחמן: הוא הרי בוחר לספר סיפורים ואינו מסתפק בדרשות תורניות בפני חסידיו. בנוסף לכך, הוא משתמש במושגים קבליים ונותן להם תרגום במתכונת של פרשנות חסידית נפשית ולעיתים קיומית. נכון שהמרחק בין התחומים אצלו קטן יותר מאשר אצלנו, אך גם הוא לקח את הנוסחאות הקבליות והביא אותן לעולמו ולעולמם של חסידיו. עם זאת, מבחינתנו כיום, תורתו של רבי נחמן איננה בהכרח תרגום של תורת הקבלה, אלא היא עצמה הפכה להיות עבורנו ללשון הקודש המצריכה תרגום, כך שהתרגום הפך להיות מקור, ואנו נזקקים ללשון תרגום נוספת בכדי להבין את דבריו במתכונת שיהיו בה עוצמה וחיוניות. אמנם, כנאמר לעיל, השימוש בתרגום עלול להרוס את לשון הקודש ולהורידה מטה, וללא ספק ישנם דברים שהולכים לאיבוד בתרגום. לכן אני חושב שנדרשת אינטראקציה בין שתי השפות, בין שפת הקודש לבין שפת התרגום. לדוגמא, מי שמדבר רק בלשון הקודש, יש בכך קדושה חזקה ועוצמה גדולה, כמו שיעורו של הרב קעניג מחסידי ברסלב על סיפורי מעשיות בשבת בבוקר; הרב קעניג מלמד את סיפוריו של רבי נחמן בדבקות ובקדושה בשפה ברסלבית פנימית. מסיבה זו זהו אמנם שיעור שיש בו חן והוא נוגע בלב שומעיו, אך עם זאת כשאני שומע אותו, יש לי תחושה שחסר הממד המוחצן, שמעניק ללימוד ברק ועניין. דומה שבלי הממד של שפת עכו"ם, שפה חיצונית לקודש, לשון הקודש עלולה לגלוש לאפרוריות. רבי נחמן עצמו נמצא בתוך עמדה של תרגום, ומכאן הלהט שבדבריו והברק הטמון באישיותו ובדרשותיו; שיעור בהגותו של הרב קעניג, לעומת זאת, משמר את 'לשון הקודש'; הוא נאמן לתורת רבו (ובעבורו היא כמובן 'לשון הקודש'), אבל מצד שני אינו נמצא במקום שבו רבי נחמן עצמו היה מצוי, והוא המקום של התרגום. בתרגום אנו אמנם מאבדים משהו, אך גם מרוויחים. 
האם התרגום הוא בדיעבד, רק לאלה שנפלו למקומות הנמוכים, או שזהו מהלך לכתחילאי? שאלה זו אינה רלוונטית בעבורנו, משום שלנו אין אפשרות אחרת, אין לנו ברירה אלא לתרגם אם אנו רוצים להפוך את התורה שאנו לומדים לתורת חיים. השאלה שצריך כל אדם ולומד לשאול היא מהו מקומו. לדוגמא, כפי הנראה לא נוכל ללמוד את כתבי רבי נחמן כפי שלומדם ומלמדם הרב קעניג בשיעוריו. אם ננסה לעשות זאת, אנו עלולים להיוותר עם חיקוי גרוע שלא יצליח לגעת במהות הדברים. מצד שני, ייתכן שברסלבר לא יחוש את החיסרון שבהישארות בעולם של לשון הקודש. יחד עם זאת ראוי גם לשים לב לכך שלא כל לשון חוץ־תורנית ראויה לשמש כלשון תרגום. הלשון האקדמית אינה בהכרח לשון תרגום, משום שלעיתים היא מוחצנת, ואינה מסוגלת להפרות את לשון הקודש אלא לצמצמה. אמנם פה ושם משהו מבליח, אך ברוב המקרים היא אינה כשירה להביע את עולם הקודש.

ד–ה. התרגום והחלום
'...וְיוֹסֵף, עַל יְדֵי שֶׁהָיָה לוֹ שְׁלֵמוּת לְשׁוֹן הַקֹּדֶשׁ עַל יְדֵי זֶה הָיָה יָכוֹל לְפַשַּׁר חֶלְמִין. כִּי עִקַּר הַחֲלוֹם הוּא בְּשֵׁנָה, הַיְנוּ בְּתַרְדֵּמָה, וּשְׁלֵמוּת לְשׁוֹן הַקֹּדֶשׁ הוּא עַל יְדֵי תַּרְדֵּמָה שֶׁהוּא בְּחִינַת תַּרְגּוּם כַּנַּ"ל.
וְעַל כֵּן יוֹסֵף... הָיָה יוֹדֵעַ לְפַשֵּׁר חֶלְמִין שֶׁבַּתַרְדֵּמָה כִּי זָכָה לְבָרֵר אֶת בְּחִינַת לְשׁוֹן הַתַּרְגּוּם אֶת בְּחִינַת הַתַּרְדֵּמָה, דְּהַיְנוּ לְהַעֲלוֹת הַטּוֹב שֶׁבּוֹ לִלְשׁוֹן הַקֹּדֶשׁ וּלְהַפִּיל הָרָע שֶׁבּוֹ שֶׁזֶּהוּ בְּחִינַת שְׁלֵמוּת לְשׁוֹן הַקֹּדֶשׁ עַל יְדֵי לְשׁוֹן תַּרְגּוּם כַּנַּ"ל... כִּי הָיָה יוֹדֵעַ לְבָרֵר הַטּוֹב וְהָאֱמֶת שֶׁיֵּשׁ בְּהַחֲלוֹם. 
וְזֶה בְּחִינַת מִקְרֵה לַיְלָה שֶׁהָרוּחַ סְעָרָה הַיְנוּ הָרוּחַ שְׁטוּת הַיְנוּ הַשִּׁבְעִים לָשׁוֹן עוֹלֶה עַל יְדֵי תַּרְגּוּם עַל יְדֵי תַּרְדֵּמָה עַל יְדֵי שֵׁנָה וְיוֹנֵק מִלְּשׁוֹן הַקֹּדֶשׁ, מֵרוּחַ הַקֹּדֶשׁ, מִבְּרִית קֹדֶשׁ, כִּי מִי שֶׁיֵּשׁ לוֹ שְׁלֵמוּת לְשׁוֹן הַקֹּדֶשׁ מְקָרֵר אֶת חֲמִימוּתוֹ בִּלְשׁוֹן הַקֹּדֶשׁ...'
בהמשך דבריו לאחר שהוא מקשר בין התרגום לבין האשה המשכלת, ממשיך רבי נחמן ומזהה בין לשון התרגום לבין חלום המתרחש בשעת השינה, וזאת לאור דברי האר"י המזהים בין תרגום לתרדמה בשל היותם זהים בסכומם בגימטריה. אם כן, חלומותיו של האדם הם לשון תרגום, הווי אומר תרגום של הנעשה בנפשו פנימה. רבי נחמן קושר בין החלום לבין הפן המיני שבאשת הזנונים, המסומלת על ידי לשונות העכו"ם, שאותו יש לתקן. הוא מביא הסבר לזיקה זו דרך הצגת דיוקנו של יוסף הצדיק, שנודע כמי שיכול לפתור חלומות ויחד עם זאת מייצג את ספירת היסוד – ספירת הצדיק המתבטאת בשלמות הדיבור.
ניתן לבאר את הקישור בין תרגום לבין חלום, וביניהם לבין שמירת הברית ודיוקנו של יוסף הצדיק היודע לפתור חלומות, בעזרת טענתו של פרויד כי הלא־מודע, המתבטא בין השאר במשאלות הליבידו (המוגדר על ידו כדחף המיני של האדם, שהוא המקור לאנרגיה הנפשית שלו והמניע המרכזי להתנהגותו), מופיע באופן מיוחד בחלום, בעוד שבדיבור היומיומי שלנו נוכחותו מעומעמת ביותר בשל הצנזורה של המודעות. נוכחותה של המיניות היא הגורם המטמא את הדיבור, אך גם הגורם המחיה אותו, המחולל אנרגיה חיונית הבאה לידי ביטוי במילות האדם. אמנם אצל פרויד המקור של חיוניות האדם הוא מה שמתרחש באופן כאוטי וליבידיאני בנפשו פנימה, והחלום מתרגם זאת על ידי יצירה של שפת סמלים המביעה אותו; בעוד שמקור החיוניות אליבא דרבי נחמן הוא לשון הקודש, כשהפן המיני מוחדר רק באמצעות התרגום, המזוהה עם החלום, והמאפשר את יניקת הקליפה. אולם הזיקה בין תפיסותיהם של פרויד ושל רבי נחמן מתבטאת בכך שגם אצל רבי נחמן ניתן לראות את רוח הסערה הטמונה בשפת עכו"ם כמקור חיוניות, כאשר התרגום בחלום מאפשר העלאה ראשונית של המיניות הזו לכיוון של לשון הקודש... 
...במונחיו של פרויד, הכמיהה לעונג מבטאת, מחד גיסא, דחף המניע את האדם להגיע להנאה מקסימאלית; ומאידך גיסא, טבועה באדם המגמה להימנע מכאב ומסבל במהלך חייו, והרדיפה הבלתי מוגבלת אחר העונג עלולה להוביל לסבל רב. במובן זה, הכנסת היצר לשפה מבטאת את הכפפתו למצב של 'פנים בפנים' המתואר בתחילת התורה, קרי להקשר החברתי.
ברגע שהיצריות היא חסרת לשון ומודעות, היא מושכת את האדם לכל עבר. אכן, יש כאן 'רוח סערה'; האדם אמנם נראה סוער, אבל זהו מצב נפשי רדוד, חסר משמעות, וכפי שאמר פרויד, מנוגד לעיקרון המציאות, ולכן לרוב מתפוגג במהירות. לעומת זאת, אם נעלה את היצריות לשפה, בתהליך של ארוטיזציה של השפה עצמה, הרי שהדבר יאפשר את תהליך התיקון. הלשון צריכה להיות חיונית, כלומר שתהיה בה תשוקה. תפקידה אינו ליצור מחסומים וגבולות אלא סינתזה, עד שגם היצר יקבל את מקומו בלשון, ואז תתחולל התענגות שבה האני אינו מנוגד לסביבה. כמדומני ש'שיר השירים' שבמרכזו עומדים דימויי האהבה, ושכדברי ר' עקיבא הנודעים הוא קודש קדשים, הוא דוגמא טובה לתיקון המיניות היכול להתחולל בעזרת השפה.
*
לשון הקודש ולשון חולין - מתוך 'אומר ואש' 
רשימות של אהוד נאמן ע"ה בעקבות פרנץ רוזנצווייג
נערך בידי איתן אברמוביץ
...ישנן שתי תיאוריות לגבי השפה העברית: האחת רואה בעברית שפת קודש של גוי קדוש, והשנייה רואה בה שפת דיבור של עם ככל העמים. את התיאוריה הראשונה רואה רוזנצווייג כאמת, ואת השנייה כשקר. אבל כפי שכבר נוכחנו, רוזנצווייג אינו אוהב תיאוריות, שכן המציאות לדידו חזקה מכל תיאוריה. התיאוריות מכחישות זו את זו, אך המציאות היהודית מתפיסה את האמת והשקר יחדיו: לשון הקודש מעולם לא הייתה נבדלת ומופרשת, והעברית היומיומית אינה יכולה להתעלם מתהומות העבר הטמונים בה:
קדושת הלשון העברית לא הייתה מעולם קדושה כמשמעה המדוקדק, משמע של פרישות ובדילות, שאין לו מקום ביהדות. בימי משה ובימי ישעיהו ובכל דור ודור נזרמו לתוך הלשון הקדושה, לשונו של הקב"ה, כוחות של חידוש מלשון מדוברת, מלשונות מדוברות, של בשר ודם. פירושו של דבר, שעם קדושתה לא נקפאה לכעין פסל, אלא שמרה על חיותה תדיר (שם, עמ' 195).
...לצד זאת יש לציין כי עיקר מטרתו של רוזנצווייג במאמרו היא דחייתה של התיאוריה ההפוכה, הרואה בעברית שפת עם ככל העמים ומבקשת לחלן אותה. כנגד כך הוא טוען כי למרות שהעברית ספגה השפעות מכל עבר, היא עדיין טעונה בכל כך הרבה משמעויות של קודש עד שבהכרח נצחיותו של העם, קדושתו ותפיסתו הדתית יצוצו מתוך הדיבור של מי שיבקש לחלן את השפה. כפי שכתב גרשום שלום לרוזנצווייג בעקבות מאמר זה, במקום בו מדברים עברית "אלוהים לא ייוותר אילם". שניהם מסכימים שחילונה של השפה אינו אפשרי; שלום רואה זאת כאיום, רוזנצווייג כהצלה.
*
הצהרת אמונים לשפה שלנו -מכתב של גרשום שלום לפרנץ רוזנצוייג ביום ז' בטבת תרפ"ז 26.12.1926 [בתגובה למאמר רוזנצווייג על אי קדושתה של השפה]
...הארץ היא הר געש. היא מאכסנת את השפה. מרבים לדבר פה  על הרבה דברים העשויים להכשיל אותנו. מרבים במיוחד לדבר כיום על הערבים. אבל סכנה אחרת, חמורה יותר מהעם הערבי, מאיימת עלינו, סכנה שהמשימה הציונית בהכרח העלתה אותה. מה תהיה התוצאה של "עכשוו" העברית? האם לא תפער את פיה התהום של השפה הקדושה, אשר שיקענו אותה בקרב ילדינו? אכן, האנשים פה אינם יודעים את משמעות מעשיהם. סבורים הם שהפכו את העברית לשפה חילונית. שחילצו מתוכה את העוקץ האפוקליפטי. אבל זאת איננה האמת. חילון של שפה אינו אלא דיבור בעלמא, מליצה בלבד.
אי אפשר, למעשה, לרוקן את המלים המלאות עד להתפוצץ, אלא במחיר הפקרת השפה עצמה. אכן ה"וולאפיק" הזה, שפת הרפאים שאנו דוברים בה פה ברחוב, מייצגת בדיוק את אותו עולם לשוני נעדר ההבעות שרק הוא ניתן אולי ל"חילון" אבל אם נמסור לילדינו את השפה שנמסרה לנו, אם אנחנו דור המעבר נחייה בקרבם את שפת הסתרים הישנה על מנת שתתגלה להם מחדש – האם לא תתפרץ באחד הימים העוצמה הדתית הכמוסה בה, נגד דובריה? ומה דמות תהיה לדור שכלפיו תופנה ההתבטאות שלה? הרי בשפה הזאת אנו חיים כמו על פני תהום, וכמעט כולנו מהלכים בביטחון כמו עיוורים. האם לא קיים החשש, שאנחנו או הבאים אחרינו נתדרדר לתוכה, כאשר תיפקחנה העיניים? ואין יודע אם קרבנם של הבודדים שימצאו את אבדנם באותה תהום יספיק כדי לכסות עליה.
יוצרי תנועת השפה החדשה, לאושרם, האמינו אמונה עיוורת, עד לעיקשות, בכוח הקסמים של השפה. אדם גלוי עיניים לא היה מוצא בנפשו את האומץ הדמוני להחיות שפה בסביבה שיכול היה להיווצר בה רק מעין אספרנטו. ואילו הם הילכו – ועדיין מהלכים – כמרותקים על פי תהום. והתהום הייתה אילמת. הם מסרו את השמות הישנים ואת החותמות גם לאחרים, מסרו אותם לידי הנוער.
לפעמים נחרדים אנו עכשיו למשמע מילה אחת מתחום האמונה בנאום חסר חשיבות של פלוני נואם, גם כשמלה זו נועדה אולי לנחם אותנו. העברית הזאת היא הרת פורענות. היא אינה יכולה להישאר במצבה הנוכחי. וגם לא תישאר בו. ילדינו שוב אין להם שפה אחרת. והאמת חייבת להיאמר: הם, והם בלבד, ישלמו את מחיר המפגש הזה שכפינו עליהם מבלי לשאול אותם, מבלי לשאול את עצמנו.
[bookmark: _30j0zll]כאשר השפה תפנה את נשקה נגד דובריה – ולרגעים נוהגת היא כך כבר עכשיו; ואלה הם רגעים שקשה לשכוח אותם, המותירים פצעים שבהם מתגלה כל היומרנות של משימתנו – האם יהיה לנו נוער שיחזיק מעמד במרד של השפה הקדושה? שפה מורכבת משמות, עוצמת השפה צרורה בשם, והתהום שלה חתומה בו. לאחר שהשבענו את השמות העתיקים יום אחר יום, שוב אין אנו יכולים להרחיק את כוחותיהם. עוררנו אותם, והם יופיעו, שהרי השבענו אותם בעוצמה רבה מאד... (ירושלים, ז' טבת תרפ"ז). 
